Document ID: 32009R1025

REGULAMENTUL (CE) NR. 1025/2009 AL COMISIEI
din 29 octombrie 2009
de refuzare a autorizării anumitor mențiuni de sănătate înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1924/2006 din 20 decembrie 2006 al Parlamentului European și al Consiliului privind mențiunile nutriționale și de sănătate înscrise pe produsele alimentare (1), în special articolul 18 alineatul (5),
întrucât:
(1)
În temeiul Regulamentului (CE) nr. 1924/2006, mențiunile de sănătate înscrise pe alimente sunt interzise, cu excepția situațiilor în care ele sunt autorizate de Comisie în conformitate cu regulamentul respectiv și incluse într-o listă cu mențiuni permise.
(2)
Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii economici din sectorul alimentar autorității naționale competente a unui stat membru. Autoritatea națională competentă trimite cererile valabile mai departe Autorității Europene pentru Siguranța Alimentară (EFSA), denumită în continuare „autoritatea”.
(3)
După primirea unei cereri, autoritatea informează fără întârziere celelalte state membre, iar Comisia emite un aviz cu privire la mențiunea de sănătate în cauză.
(4)
Comisia formulează o decizie cu privire la autorizarea mențiunilor de sănătate, ținând cont de avizul emis de autoritate.
(5)
Ca urmare a unei cereri din partea ELVIR S.A.S., transmisă la data de 30 iulie 2008 în temeiul articolului 13 alineatul (5) din Regulamentul (CE) nr. 1924/2006, i s-a cerut autorității să formuleze un aviz cu privire la o mențiune de sănătate privind efectele unui produs lactat îmbogățit cu peptide lactate și magneziu în ceea ce privește reducerea anxietății (Întrebare nr. EFSA-Q-2008-476) (2). Mențiunea de sănătate propusă de solicitant a fost formulată după cum urmează: „Acest produs ajută la moderarea semnelor de anxietate la adulții ușor sensibili la stres datorită conținutului de peptide lactate și magneziu.”
(6)
La data de 19 decembrie 2008, Comisia și statele membre au primit avizul științific din partea autorității care concluziona, pe baza datelor transmise, că nu este stabilită o relație cauză-efect între consumul de constituenți despre care se afirmă că ar produce efectul menționat și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(7)
Ca urmare a unei cereri din partea UNILEVER PLC. (Regatul Unit) și UNILEVER N.V. (Țările de Jos), transmisă la data de 7 iulie 2008, în temeiul articolului 13 alineatul (5) din Regulamentul (CE) nr. 1924/2006, i s-a cerut autorității să formuleze un aviz cu privire la o mențiune de sănătate privind efectele ceaiului negru obținut din Camellia Sinensis în ceea ce privește favorizarea concentrării atenției (Întrebare nr. EFSA-Q-2008-434) (3). Mențiunea de sănătate propusă de solicitant a fost formulată după cum urmează: „Ceaiul negru vă ajută la concentrarea atenției.”
(8)
La data de 22 decembrie 2008, Comisia și statele membre au primit avizul științific din partea autorității care concluziona, pe baza datelor transmise, că nu este stabilită o relație cauză-efect între consumul de ceai negru obținut din Camellia Sinensis și efectul menționat. În consecință, având în vedere că mențiunea de sănătate nu îndeplinește cerințele din Regulamentul (CE) nr. 1924/2006, ea nu ar trebui autorizată.
(9)
La stabilirea măsurilor prevăzute de prezentul regulament s-au luat în considerare observațiile solicitanților și ale publicului, primite de Comisie în temeiul articolului 16 alineatul (6) din Regulamentul (CE) nr. 1924/2006.
(10)
Mențiunile de sănătate „Acest produs ajută la moderarea semnelor de anxietate la adulții ușor sensibili la stres datorită conținutului de peptide lactate și magneziu” și „Ceaiul negru vă ajută la concentrarea atenției” sunt mențiuni de sănătate de tipul celor menționate la articolul 13 alineatul (1) litera (b) din Regulamentul (CE) nr. 1924/2006. Prin urmare, ambele mențiuni de sănătate fac obiectul măsurilor tranzitorii descrise la articolul 28 alineatul (6) din Regulamentul (CE) nr. 1924/2006. Cu toate acestea, întrucât cererile nu au fost formulate înainte de 19 ianuarie 2008, cerința prevăzută la articolul 28 alineatul (6) litera (b) nu este îndeplinită și perioada de tranziție prevăzută la articolul respectiv nu este aplicabilă. În consecință, ar trebui prevăzută o perioadă de tranziție de șase luni pentru a permite operatorilor economici din sectorul alimentar să se adapteze cerințelor descrise în respectivul regulament.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Mențiunile de sănătate enumerate în anexa la prezentul regulament nu se includ în lista comunitară cu mențiunile permise prevăzută la articolul 13 alineatul (3) din Regulamentul (CE) nr. 1924/2006.
Cu toate acestea, mențiunile de sănătate enumerate în anexa la prezentul regulament pot fi utilizate în continuare timp de șase luni de la intrarea în vigoare a prezentului regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 2009.

Labels: 0
3
17